Szám:FMCÖ/1-5/2017.

**J e g y z ő k ö n y v**

**Készült:** a Fejér Megyei Cigány Területi Nemzetiségi Önkormányzat **2017. október 5-én 15.00 órakor** az önkormányzat hivatalos helyiségében (8000 Székesfehérvár, Petőfi u. 5. sz.) megtartott üléséről

**Jelen vannak**: Hosszú János, Németh Tibor, Németh István, Sztojka-Bihari Barbara, Ihász Miklós, Horváth József képviselők

**továbbá**: Hedlicskáné Dóczi Judit jegyzőkönyv-vezető

 Kovácsné Penzer Hajnalka önk. hivatal pü-i, ktsv-i munkatársa

 Aszalay Kálmán képzési közfoglalkoztatási szakértő, szakmai vezető

**Hosszú János – elnök:**

Köszöntötte a testület megjelent tagjait és a hivatal munkatársait. Megállapította, hogy a testület határozatképes, mert a 7 képviselőből 6 fő jelen van.

Javasolta, hogy a képviselőtestület a jegyzőkönyv hitelesítői feladatokkal Ihász Miklós képviselőt bízza meg.

Kérte a testület szavazatát a hitelesítő személyéről.

A testület 6 igen szavazattal, ellenszavazat és tartózkodás nélkül az alábbi határozatot hozta:

**Fejér Megyei Cigány Területi Nemzetiségi Önkormányzat**

**Közgyűlésének**

**23/2017. (X.5.) számú**

**határozata**

**Jegyzőkönyv hitelesítő személyéről**

Fejér Megyei Cigány Területi Nemzetiségi Önkormányzat közgyűlése a jegyzőkönyv hitelesítési feladatokkal Ihász Miklós személyét bízta meg.

**Hosszú János – elnök:**

Javasolta, hogy a közgyűlés a kiküldött meghívóban szereplő napirendet fogadja el, azzal, hogy első napirendi pontként vegye fel a „Javaslat EFOP 1.6.2-16 felhívásra benyújtott települési önkormányzati pályázatok vonatkozásában együttműködési megállapodások jóváhagyására" c. előterjesztést.

Kérdés, hozzászólás nem lévé kérte elsőként az ismertetett napirendi pont felvételéről a közgyűlés szavazatát.

A közgyűlés 6 igen szavazattal, ellenszavazat és tartózkodás nélkül a következő határozatot hozta:

**Fejér Megyei Cigány Területi Nemzetiségi Önkormányzat**

**Közgyűlésének**

**24/2017. (X.5.) számú**

**határozata**

**„Javaslat EFOP 1.6.2-16 felhívásra benyújtott települési önkormányzati pályázatok vonatkozásában együttműködési megállapodások jóváhagyására" c. előterjesztés napirendre vételéről**

A Fejér Megyei Cigány Területi Nemzetiségi Önkormányzat Közgyűlése egyetért a címbeli előterjesztés 2017. október 5-i ülésre történő napirendre vételével 1.) sorszám alatt.

**Hosszú János – elnök:**

Kérte a közgyűlés szavazatát a napirendről.

A közgyűlés 6 igen szavazattal, ellenszavazat és tartózkodás nélkül az alábbi határozatot hozta:

**Fejér Megyei Cigány Területi Nemzetiségi Önkormányzat**

**Közgyűlésének**

**25/2017. (X.5.) számú**

**határozata**

**A közgyűlés 2017. október 5-i napirendjéről**

A Fejér Megyei Cigány Területi Nemzetiségi Önkormányzat Közgyűlése a közgyűlés napirendjét az alábbiak szerint elfogadta:

Napirend:

1. Javaslat EFOP 1.6.2-16 felhívásra benyújtott települési önkormányzati pályázatok vonatkozásában együttműködési megállapodások jóváhagyására
2. Folyamatban lévő ügyek, aktuális feladatok
3. Egyebek
4. **Javaslat EFOP 1.6.2-16 felhívásra benyújtott települési önkormányzati pályázatok vonatkozásában együttműködési megállapodások jóváhagyására**

**Hosszú János – elnök:**

Ismertette, hogy az előterjesztés kiosztásra került. Az együttműködési megállapodások- melyek pályázati mellékletként szolgáltak – jóváhagyását kérte a közgyűléstől.

Kérdés, hozzászólás nem lévén kérte a közgyűlés szavazatát az együttműködési megállapodásról Mezőfalva vonatkozásában.

A közgyűlés 6 igen szavazattal, ellenszavazat és tartózkodás nélkül a következő határozatot hozta:

**Fejér Megyei Cigány Területi Nemzetiségi Önkormányzat**

**Közgyűlésének**

**26/2017. (X.5.) számú**

**határozata**

**Együttműködési megállapodás megkötéséről Mezőfalva Nagyközség Önkormányzatával**

A Fejér Megyei Cigány Területi Nemzetiségi Önkormányzat Közgyűlése megtárgyalta és egyetért Mezőfalva Nagyközség Önkormányzata és a területi nemzetiségi önkormányzat között létrejött, a települési önkormányzat által az EFOP-1.6.2-16. számú felhívásra „Mezőfalva-Szőlőhegyen élők társadalmi felzárkóztatásának elősegítése” címmel benyújtott pályázat mellékletéül szolgáló együttműködési megállapodással és azt utólagosan jóváhagyja.

A közgyűlés felkéri elnökét, hogy a pályázat eredményessége esetén annak megvalósítását folyamatosan kísérje figyelemmel.

**Felelős:** a közgyűlés elnöke

**Határidő:** folyamatos

**Hosszú János – elnök:**

Kérdés, hozzászólás nem lévén kérte a közgyűlés szavazatát az együttműködési megállapodásról Sárosd vonatkozásában.

A közgyűlés 6 igen szavazattal, ellenszavazat és tartózkodás nélkül a következő határozatot hozta:

**Fejér Megyei Cigány Területi Nemzetiségi Önkormányzat**

**Közgyűlésének**

**27/2017. (X.5.) számú**

**határozata**

**Együttműködési megállapodás megkötéséről Sárosd Nagyközség Önkormányzatával**

A Fejér Megyei Cigány Területi Nemzetiségi Önkormányzat Közgyűlése megtárgyalta és egyetért Sárosd Nagyközség Önkormányzata és a területi nemzetiségi önkormányzat között létrejött, a települési önkormányzat által az EFOP-1.6.2-16. számú felhívásra „Javul a szegregátumban élők helyzete Sárosdon” címmel benyújtott pályázat mellékletéül szolgáló együttműködési megállapodással és azt utólagosan jóváhagyja.

A közgyűlés felkéri elnökét, hogy a pályázat eredményessége esetén annak megvalósítását folyamatosan kísérje figyelemmel.

**Felelős:** a közgyűlés elnöke

**Határidő:** folyamatos

1. **Folyamatban lévő ügyek, aktuális feladatok**

**Hosszú János – elnök:**

Elmondta, hogy elnökké választásakor – a közgyűlés bizalmát és támogató tartalmú döntéseit is élvezve – látott neki egy a dunaújvárosi modellre épülő képzéssel egybekötött közfoglalkoztatási program megvalósításához. Emlékeztette a képviselőket, hogy az elmúlt két év ennek a programnak az el-, és megismertetése jegyében telt el, célul kitűzve anyagi, erkölcsi és szakmai támogatók megszerzését.

Az iroda helyiség kialakításra került, az infrastruktúra rendelkezésre áll, azonban a számtalan egyeztetés és konkrét anyagi támogatási kérelem a politikai és szakmai vezetők irányában sajnos nem vezetett valós, kézzelfogható eredményre.

A program forrásoldala sajnos nem áll rendelkezésre, az uniós és hazai források más hasonló jellegű programok és projektek mellett futnak (lásd. pl Fejér Paktum).

Azt is be kell látni, hogy a nemzetiségi feladatellátás jogi háttere és intézményrendszere nem áll készen erre a feladatra és sajnos a jövőre nézve sem hangzott el e tekintetben semmilyen előremutató változás ígérete.

Ő elnökként, ennek a vonalnak és programnak az elkötelezett híveként dolgozott az elmúlt két évben, de be kell látnia, hogy elnökként nem sikerült elérnie a kitűzött célt, a program indítását, ezen keresztül pedig a megye településein élők elérését, megmozdítását, a valós igényekre alapuló képzés és foglalkoztatás széleskörűvé és elérhetővé tételével.

Örömmel tölti el, hogy az általuk kidolgozott modell Dunaújvárosban működik és egyre nagyobb sikereket könyvelhetnek el. Emiatt a jövőben szeretne csak ebben a körben, ezen hátországra építve tovább dolgozni ugyanezen értékrend és célok képviseletében. Ezzel párhuzamosan azonban az elnöki programjával már nem szeretne „akadályává” válni a területi nemzetiségi önkormányzat jövőbeli működésének, más jellegű célkitűzéseinek, ezért úgy gondolta, hogy amennyiben az elnöki tisztség átadása és a további működés biztosított és megnyugtató lenne, úgy elnöki tisztségét átadná egy képviselőtársának.

**Németh Tibor – képviselő:**

Elmondta, hogy sajnálja, de megérti az elnök úr tervezett döntését, de mindenképpen szeretné, ha képviselőként a továbbiakban is részt venne a munkában.

Azt tudomásul kell venni, hogy a program meghaladta a korát és jelenleg nincsenek szabad anyagi források a rendszerben annak megvalósításához. Hangsúlyozta a szélesebb körű összefogás szükségességét a cigányságot sújtó problémák felszámolásában.

**Németh István képviselő:**

Elmondta, hogy nem vitatja az elnök úr törekvéseinek fontosságát, azonban azt be kell látni, hogy a nemzetiségi feladatellátás ebben a rendszerben más pályán mozog és mással is kell foglalkozni, mint a foglalkoztatás és képzés. Egyéb témájú pályázatokkal meg lehet próbálni forrásokat szerezni a feladatok ellátásához.

Elnök úr képviselői mandátumának visszaadására nincs szükség, képviselőként továbbra is elláthatja a munkát, személyére számítana - mondta.

**Hosszú János – elnök:**

Megköszönve a bizalmat jelezte, hogy elnöki lemondása esetén képviselőként szívesen támogatja a leendő elnök és képviselőtársai jövőbeli döntéseit, munkáját.

Jelezte, hogy Németh Tibor elnökhelyettes urat szívesen látná elnöki pozícióban.

**Németh Tibor – képviselő:**

Megköszönte a bizalmat, de jelezte, hogy nem szeretné elvállalni ezt a felkérést. Ihász Miklós személyét alkalmasnak tartaná.

**Ihász Miklós – képviselő:**

Elmondta, hogy megtisztelő a jelölés, de nem tudja vállalni a feladatot.

**Horváth József – képviselő:**

Elnök úr lemondása esetén Németh István személyét alkalmasnak tartaná a feladatra.

**Németh István – képviselő:**

Megköszönte az előzetes bizalmat és jelezte, hogy adott esetben fel tudná vállalni a feladat ellátását.

A hozzászóló képviselők előzetesen is támogatásukról biztosították Németh István személyét.

**Hosszú János – elnök:**

Örömét fejezte ki afölött, hogy lemondása esetén – amit ezek után írásban a napokban el fog juttatni a közgyűléshez – van potenciális jelöltje a testületnek.

Javasolta, hogy a közgyűlés a várható tisztségviselő váltás és szükséges döntések meghozatala érdekében október 17-én üljön össze.

1. **Egyebek**

**Sztojka-Bihari Barbara – képviselő:**

Tájékoztatta a közgyűlést, hogy Hosszú János elnök úr megbízásából a közgyűlés képviseletében részt vett és koszorút helyezett el a  Roma Club Kulturális és Közösségépítő Alapítvány, a Fővárosi Roma Nemzetiségi Önkormányzat és a Fővárosi Roma Oktatási és Kulturális Központ közös megemlékezésén 2017. augusztus 2-án a Nehru parton, a holokauszt roma áldozatainak emlékművénél.

**Hosszú János – elnök:**

Megköszönte képviselő asszony részvételét és kérte a közgyűlést, hogy szavazzon a kiküldetés tudomásul vételéről.

A közgyűlés 6 igen szavazattal, ellenszavazat és tartózkodás nélkül a következő határozatot hozta:

**Fejér Megyei Cigány Területi Nemzetiségi Önkormányzat**

**Közgyűlésének**

**28/2017. (X.5.) számú**

**határozata**

**A roma holokauszt áldozatainak emléknapján történő részvételről**

A Fejér Megyei Cigány Területi Nemzetiségi Önkormányzat tudomásul veszi és egyetért a holokauszt roma áldozatainak emlékművénél (Budapest Nehru part) 2017. augusztus 2-án szervezett közös megemlékezésen történő részvétellel.

A közgyűlés tudomásul veszi, hogy a Roma Club Kulturális és Közösségépítő Alapítvány, a Fővárosi Roma Nemzetiségi Önkormányzat és a Fővárosi Roma Oktatási és Kulturális Központ által szervezett megemlékezésen a közgyűlés képviseletében Sztojka-Bihari Barbara képviselő vett részt és koszorúzott a nemzetiségi önkormányzat elnökének megbízásából.

**Kovácsné Penzer Hajnalka – pénzügyi és költségvetési munkatárs:**

Jelezte, hogy 2017. december 31-i határidővel kell felhasználni a 2016. évi feladatalapú támogatás, valamint az ezévi működési támogatás összegét. A rövid határidőre tekintettel kérte a közgyűlés döntését és intézkedéseit annak érdekében, hogy az állami támogatást ne kelljen visszautalni. Jó gyakorlatként említette a német területi önkormányzat nemzetiségi támogatási rendszerét. Felhívta a figyelmet e tekintetben a nemzetiségi céljellegű felhasználásra, valamint a jogi személyiség szükségességére az elszámoltathatóság szempontjából.

**Németh Tibor – képviselő:**

Vannak olyan civil szervezetek a településeiken, amelyek céljaként került megfogalmazásra a hátrányos helyzetű roma célcsoportok, gyerekek támogatása, ezért biztosan lesz pályázó ilyen fajta támogatásra.

**Hosszú János – elnök:**

Egyéb napirend, kérdés, hozzászólás nem lévén megköszönte a képviselők munkáját és az ülést 16.15 órakor bezárta.

kmf.

 **Hosszú János Ihász Miklós**

 elnök jkv. hitelesítő